和孔彦常侍郎癸酉冬雪
作者：韋驤
朝代：宋

paragraphs: 淳深等彭澤，瑰怪輕玉川。
讀公冬雪吟，爽氣何飄然。
齋祠宿華省，對此同雲天。
坐看積瓊瑶，光輝想藍田。
泥滓歘藏垢，朽枯頓增妍。
紛紛布寒空，往往迷飛仙。
狐裘閷餘温，薫爐凝微烟。
清冷徹心骨，復誰嘲晝眠。
雄詞筆下驅，若放春水船。
慶豐仍記歲，諷咏期他年。